সন্তান নিয়ে বহুমাত্রিক উদ্বেগ-উৎকণ্ঠায় মা-বাবা। স্কুল-কলেজ এমনকি বিশ্ববিদ্যালয় পড়ুয়া সন্তান নিয়েও দুশ্চিন্তার শেষ নেই তাদের। দিনদিন বাড়ছে এর মাত্রা। পারিবারিক সামাজিক অবক্ষয় যেভাবে ছড়িয়ে পড়ছে, তাতে কখন কিভাবে প্রিয় সন্তান খারাপ কাজে জড়িয়ে পড়ে তা নিয়ে দুর্ভাবনা সারাক্ষণ। গ্রাম কিংবা শহর সর্বত্র মা-বাবার একই চিন্তা, কিভাবে সন্তানকে অবক্ষয় থেকে দূরে রাখা যায়। ক্ষেত্রবিশেষে পরিস্থিতি এমনপর্যায়ে গড়িয়েছে যে, মা-বাবা সন্তানকে শাসন করার ব্যাপারেও শঙ্কিত। কারণ শাসন করায় সন্তানের হাতে মা-বাবা খুনের মতো লোমহর্ষক ঘটনাও ঘটছে এখন। আর ছোটখাটো কারণেও পরিবারের ওপর অভিমান করে কিশোর-কিশোরীরা আত্মহননের পথ বেছে নিচ্ছে অহরহ।